**Martin Špaňhel** (s. 1. heinäkuuta 1977 Zlín, Tšekkoslovakia) on tšekkiläinen entinen jääkiekkoilija ja maailmanmestari, pelipaikaltaan vasen laitahyökkääjä. Hän pelasi urallaan kymmenen NHL-ottelua Columbus Blue Jacketsissa. Suurimman osan urastaan Špaňhel vietti kuitenkin kotimaassaan. Hän pelasi urallaan myös Suomessa, Norjassa ja Tanskassa. Špaňhel kuului myös Tšekin vuoden 2000 maailmanmestarijoukkueeseen. Isokokoinen Španhel oli melko fyysinen pelaaja, joka viihtyi myös kulmissa.

Ura
---

### Seuraura

Špaňhel on HC Zlínin kasvatti. Hän debytoi seuran Extraliga-joukkueessa vain 17-vuotiaana kaudella 1994–1995, jolloin Špaňhel pelasi siellä yhden runkosarjaottelun. Philadelphia Flyers varasi hänet kuudennella kierroksella 152. pelaajana NHL:n varaustilaisuudessa 1995. Samana kesänä Špaňhelin varasi myös WHL-joukkue Lethbridge Hurricanes kymmenentenä pelaajana CHL:n varaustilaisuudessa. Seura kuitenkin kauppasi hänet Moose Jaw Warriorsiin, jossa Špaňhel pelasi kauden 1995–1996. Marraskuussa 1995 Flyers kauppasi Špaňhelin pelaajaoikeudet sekä kesän 1996 ensimmäisen ja neljännen kierroksen varausvuoron Buffalo Sabresiin vaihdossa Pat Fallooniin. Jo samana päivänä hänet kaupattiin edelleen San Jose Sharksiin, jonne siirtyivät myös Václav Varaďa sekä kesän 1996 ensimmäisen ja neljännen kierroksen varausvuorot. Vaihdossa Sabresiin siirtyi Doug Bodger.

Špaňhel ei tehnyt missään vaiheessa sopimusta San Jose Sharksin kanssa, vaan hän palasi yhden WHL:ssä vietetyn vuoden jälkeen kasvattajaseuraansa HC Zlíniin kaudeksi 1996–1997, joka toi Špaňhelille 22 runkosarjaottelussa tehot 3+6=9. Kaudeksi 1998–1999 hän vaihtoi HC Plzeňiin, jonka sisäisen maalipörssin kolmannen sijan Špaňhel jakoi 12 osumallaan Pavel Geffertin ja Josef Řezníčekin kanssa. Hän jakoi myös joukkueen sisäisen tehotilaston voiton Řezníčekin ja Martin Čechin kanssa lukemalla +10. Pudotuspeleissä Špaňhel voitti Plzeňin sisäisen tehotilaston kerättyään viidessä puolivälieräottelussa lukeman +2. Kaudella 1999–2000 hän oli joukkueen toiseksi paras pistemies Pavel Vostřákin jälkeen tehoilla 21+27=48. Špaňhel voitti kauden päätteeksi Extraliga-pronssia.

Toukokuussa 2000 Špaňhel teki vapaana agenttina tulokassopimuksen NHL:n laajennusjoukkue Columbus Blue Jacketsin kanssa. Hän pelasi kauden 2000–2001 suurimmaksi osaksi AHL-joukkue Syracuse Crunchissa, jossa Špaňhelin tulokaskausi toi 67 runkosarja- ja kahdessa playoff-ottelussa tehot 11+13=24. Loppukaudella hän nousi Blue Jacketsin NHL-vahvuuteen ja pelasi kuusi runkosarjaottelua tehden yhden maalin. Špaňhel teki NHL-debyyttinsä 16. maaliskuuta 2001 vieraissa Atlanta Thrashersia vastaan, jolloin hän sai jääaikaa 10.57 minuuttia. NHL-uransa avausmaalin Špaňhel teki seuraavassa ottelussa 17. maaliskuuta 2001 New York Islandersia vastaan. Myös kauden 2001–2002 hän pelasi enimmäkseen Crunchissa. Špaňhel pelasi kauden aikana neljä NHL-ottelua tehden yhden maalin.

Kaudeksi 2002–2003 Blue Jackets lainasi Špaňhelin kotimaahansa HC Sparta Prahan riveihin. Hän edusti joukkuetta kauden aikana myös Spengler Cupissa. Špaňhel ei kuitenkaan vastannut häneen kohdistuneisiin odotuksiin ja Špaňhel teki Extraligan runkosarjassa vain kymmenen tehopistettä. Hän kärsi kauden aikana myös loukkaantumisista. Špaňhel voitti kauden päätteeksi pronssia. Elokuussa 2003 hän siirtyi try-outille SM-liigajoukkue Helsingin IFK:hon. Špaňhel sai vain viisi päivää myöhemmin kauden 2003–2004 kattavan sopimuksen joukkueeseen. Hän osoittautui kuitenkin pettymykseksi ja teki 36 runkosarjaottelussa tehot 2+11=13, kunnes HIFK purki Špaňhelin sopimuksen tammikuussa 2004. Hän palasi samalla loppukaudeksi kotimaahansa HC Plzeňin riveihin.

Alkukauden 2004–2005 Špaňhel oli ilman sopimusta, kunnes hän siirtyi joulukuussa 2004 Norjan UPC-ligaenin Lillehammer IK:hon. Kaudeksi 2005–2006 Špaňhel palasi Sparta Prahaan, jossa hän voitti kauden päätteeksi Tšekin-mestaruuden. Špaňhel edusti joukkuetta kauden aikana myös Spengler Cupissa. Kolme seuraavaa kautta hän vietti Tanskan AL-Bank Ligaenin Frederikshavn White Hawksissa. Špaňhel oli kaudella 2006–2007 joukkueen kolmanneksi paras pistemies tehoilla 10+17=27. Kauden 2007–2008 päätteeksi hän voitti hopeaa. Špaňhelin pelaajaura loppui toistaiseksi kevääseen 2009. Joulukuussa 2011 hän palasi kaukaloihin ja siirtyi ECHL-joukkue Cincinnati Cyclonesiin. Špaňhel pelasi vain kaksi ottelua, kunnes hänen sopimuksensa purettiin tammikuussa 2012, jolloin Špaňhel päätti lopullisesti lopettaa pelaajauransa.

### Maajoukkueura

Špaňhel edusti Tšekkiä MM-kilpailuissa vuonna 2000, jolloin hän voitti maailmanmestaruuden. Yhteensä Špaňhel pelasi 26 A-maaottelua. Hän pelasi myös alle 20-vuotiaiden MM-kilpailuissa vuonna 1997 sekä alle 18-vuotiaiden EM-kilpailuissa vuonna 1995.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1994–1995 | HC Zlín | ČEL | 1 | 0 | 0 | 0 | 0 | – | – | – | – | – | U18-EM | 5 | 3 | 1 | 4 | 0 |
| 1995–1996 | Moose Jaw Warriors | WHL | 61 | 4 | 12 | 16 | 33 | – | – | – | – | – |
| 1996–1997 | HC Zlín | ČEL | 22 | 3 | 6 | 9 | 22 | – | – | – | – | – | JMM | 6 | 2 | 0 | 2 | 0 |
| 1997–1998 | HC Zlín | ČEL | 39 | 7 | 9 | 16 | 65 | – | – | – | – | – |
| 1998–1999 | HC Plzeň | ČEL | 49 | 12 | 12 | 24 | 60 | 5 | 2 | 1 | 3 | 8 |
| 1999–2000 | HC Plzeň | ČEL | 52 | 21 | 27 | 48 | 98 | 7 | 1 | 4 | 5 | 12 | MM | 9 | 1 | 1 | 2 | 10 |
| 2000–2001 | Columbus Blue Jackets | NHL | 6 | 1 | 0 | 1 | 2 | – | – | – | – | – |
|  | Syracuse Crunch | AHL | 67 | 11 | 13 | 24 | 75 | 2 | 0 | 0 | 0 | 8 |
| 2001–2002 | Columbus Blue Jackets | NHL | 4 | 1 | 0 | 1 | 2 | – | – | – | – | – |
|  | Syracuse Crunch | AHL | 50 | 7 | 12 | 19 | 43 | – | – | – | – | – |
| 2002–2003 | HC Sparta Praha | ČEL | 40 | 5 | 5 | 10 | 46 | 8 | 1 | 0 | 1 | 6 |
| 2003–2004 | HIFK | SM-liiga | 36 | 2 | 11 | 13 | 22 | – | – | – | – | – |
|  | HC Plzeň | ČEL | 14 | 1 | 2 | 3 | 20 | 12 | 2 | 2 | 4 | 10 |
| 2004–2005 | Lillehammer IK | Norja | 17 | 9 | 8 | 17 | 56 | 3 | 2 | 1 | 3 | 2 |
| 2005–2006 | HC Sparta Praha | ČEL | 51 | 2 | 8 | 10 | 42 | 14 | 0 | 0 | 0 | 12 |
| 2006–2007 | Frederikshavn White Hawks | Tanska | 34 | 10 | 17 | 27 | 91 | 3 | 1 | 1 | 2 | 0 |
| 2007–2008 | Frederikshavn White Hawks | Tanska | 37 | 6 | 14 | 20 | 42 | 9 | 1 | 5 | 6 | 10 |
| 2008–2009 | Frederikshavn White Hawks | Tanska | 43 | 11 | 12 | 23 | 66 | 7 | 1 | 3 | 4 | 8 |
| 2009–2010 | ei pelannut |  |  |  |  |  |  |  |  |  |  |  |
| 2010–2011 | ei pelannut |  |  |  |  |  |  |  |  |  |  |  |
| 2011–2012 | Cincinnati Cyclones | ECHL | 2 | 0 | 1 | 1 | 0 | – | – | – | – | – |
| 2 kautta | yhteensä | NHL | 10 | 2 | 0 | 2 | 4 | – | – | – | – | – |
| 8 kautta | yhteensä | ČEL | 268 | 51 | 69 | 120 | 353 | 46 | 6 | 7 | 13 | 48 |
| 3 kautta | yhteensä | Tanska | 114 | 27 | 43 | 70 | 199 | 19 | 3 | 9 | 12 | 18 |
| 2 kautta | yhteensä | AHL | 117 | 18 | 25 | 43 | 118 | 2 | 0 | 0 | 0 | 8 |
| 1 kausi | yhteensä | SM-liiga | 36 | 2 | 11 | 13 | 22 | – | – | – | – | – |
| 1 kausi | yhteensä | Norja | 17 | 9 | 8 | 17 | 56 | 3 | 2 | 1 | 3 | 2 |

Lähteet
-------

* Martin Špaňhel The Internet Hockey Databasessa (englanniksi)
* Martin Špaňhel Eurohockey-sivustolla (englanniksi)
* Martin Špaňhel Legends of Hockey -sivustolla (englanniksi)
* Martin Špaňhel *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Martin Špaňhel *Elite Prospects*. Everysport Media Group AB.  (englanniksi)
2. 1 2  Spanhel HIFK:iin try-outille *Jatkoaika.com*.  7.8.2003. Jatkoaika r.y. Viitattu 5.10.2016.
3. 1 2 3 4  Martin Špaňhel Legends of Hockey -sivustolla (englanniksi)
4. ↑  Martin Spanhel 2001 Game Log *Hockey-Reference.com*. Sports Reference LLC. Viitattu 5.10.2016. (englanniksi)
5. ↑  Martin Spanhel ja HIFK sopivat jatkosta *Jatkoaika.com*.  13.8.2003. Jatkoaika r.y. Viitattu 5.10.2016.
6. ↑  HIFK purki Martin Spanhelin sopimuksen (päivitetty) *Jatkoaika.com*.  12.1.2004. Jatkoaika r.y. Viitattu 5.10.2016.
7. ↑  Cyclones Shuffle Roster Once Again  5.1.2012. CINCINNATI, Ohio:  Cincinnati Cyclones. Viitattu 5.10.2016. (englanniksi)